**Ministru kabineta noteikumu projekta “Grozījumi Ministru kabineta 2004. gada 24.augusta noteikumos Nr. 740 “Noteikumi par stipendijām”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2004.gada 24.augusta noteikumos Nr.740 “Noteikumi par stipendijām”” (turpmāk – noteikumu projekts) paredz palielināt esošo stipendiju apmēru un skaitu pirmā līmeņa profesionālās augstākās izglītības (koledžas), bakalaura un maģistra līmeņa studijām, lai novērstu risku, ka Covid-19 infekcijas radītās sociālekonomiskās krīzes dēļ liels studējošo skaits varētu pārtraukt studijas, jo ir mazinājušies ienākumi gan ģimenēm, gan pašiem studējošiem, kā arī ir kļuvusi nelabvēlīgāka darba tirgus situācija. Noteikumu projekts arī izstrādāts, lai nodrošinātu vienlīdzības principu un paredzētu skaidru stipendijas piešķiršanas kārtību, tādējādi nodrošinot, ka visas profesionālās izglītības iestādes piemēro vienotus pamatkritērijus stipendiju piešķiršanai un to apmēra noteikšanai.Noteikumu projekts stāsies spēkā vispārējā kārtība atbilstoši Oficiālo publikāciju un tiesiskā informācijas likumam. Atsevišķas normas stāsies spēkā 2021.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Izglītības un zinātnes ministrijas (turpmāk – ministrija) iniciatīvas un: 1) saskaņā ar informatīvā ziņojuma "Par pasākumiem Covid-19 krīzes pārvarēšanai un ekonomikas atlabšanai" (Ministru kabineta 2020. gada 2. jūnija sēdes protokollēmums (prot. Nr. 38 49.§)) 9. punktu;2) ņemot vērā Valsts 2019.gada 8.aprīļa revīzijas ziņojumā „Kas ietekmē profesionālās izglītības iestāžu izglītojamo stipendijas apmēru?” minētos ieteikumus; 3) pamatojoties uz Valsts kontroles revīzijas Nr. 2.4.1-15/2016 “Vai augstākās izglītības finansēšanas sistēma ir efektīva?” (revīzijas ziņojums ir pieejams https://lrvk.gov.lv/lv/revizijas/revizijas/noslegtas-revizijas/vai-augstakas-izglitibas-sistema-ir-efektiva) 9. ieteikumu “Izglītības un zinātnes ministrijai izvērtēt iespēju izdarīt grozījumus MK noteikumos par stipendijām, precizējot stipendiju fonda veidošanas nosacījumus augstākās izglītības institūcijās”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Stipendiju piešķiršanas kārtību un tās apmēru nosaka Ministru kabineta 2004.gada 24.augusta noteikumi Nr.740 “Noteikumi par stipendijām” (turpmāk – noteikumi Nr.740), kas ir izdoti, pamatojoties uz Augstskolu likuma 52.panta trešo daļu un Izglītības likuma 14.panta 23.punktu. 1. Ministrijas ieskatā pastāv risks, ka Covid-19 infekcijas radītās sociālekonomiskās krīzes dēļ liels studējošo skaits varētu pārtraukt studijas, jo ir mazinājušies ienākumi gan ģimenēm, gan pašiem studējošiem, kā arī ir kļuvusi nelabvēlīgāka darba tirgus situācija. Biedrība “Latvijas Studentu apvienība” (turpmāk – LSA) ir veikusi studējošo aptauju, kas identificē pastiprinātā studējošo atbiruma no augstākās izglītības iestādēm risku. Ieviešot palielinātu stipendiju fondu 2020./2021. mācību gadam, būtu iespējams mazināt šīs situācijas izraisīto atbirumu.Tādēļ Ministrija ir izstrādājusi projektu, kas paredz palielināt esošo stipendiju apmēru un skaitu pirmā līmeņa profesionālās augstākās izglītības (koledžas), bakalaura un maģistra līmeņa studijām. Ar projektu paredzēts palielināt šobrīd noteikto minimālās mēneša stipendiju apmēru no 99,60 euro uz 200 euro 2020./2021. mācību gadam, kā arī palielināt kopējo stipendiju skaitu – orientējoši papildus 743 stipendijas 200 euro apmērā. Stipendiju fonda palielinājumam ir nepieciešami 5,1 milj. euro 2020./2021. mācību gadam (2,04 milj. euro 2020. gada septembrim – decembrim un 3,06 milj. euro 2021. gada janvārim – jūnijam). Lai īstenotu šo pasākumu, ir nepieciešami grozījumi noteikumos Nr. 740, nosakot attiecīgo stipendiju apmēru, kā arī papildus stipendiju piešķiršanas nosacījumus, dodot priekšroku sekmīgiem studējošiem, kas šobrīd nesaņem kādu no sociālā atbalsta veidiem. Stipendiju apmērs Latvijā atpaliek no kaimiņvalstīm. Esošais stipendijas apmērs 99,60 euro var būt nepietiekams, lai noturētu izcilākos studējošos augstskolās. Stipendijas apmērs nav pārskatīts vairāk kā 10 gadus. Līdz šim faktiskais risinājums bija studējošo nodarbinātība paralēli studijām, taču Covid-19 infekcijas radītās sociālekonomiskās krīzes dēļ šīs iespējas ir mazinājušās. Doktorantūras līmeņa studijām šos jautājumus Ministrija plāno risināt atsevišķi, īstermiņā – ar Eiropas Savienības fondu atbalstu saskaņā ar Ministrijas izstrādāto konceptuālo ziņojumu “Par jauna doktorantūras modeļa ieviešanu Latvijā” ( izskatīts un atbalstīts Ministru kabinetā ar Ministru kabineta 2020. gada 25. jūnijā rīkojumu Nr. 345, pieejams https://likumi.lv/ta/id/315685-par-konceptualo-zinojumu-par-jauna-doktoranturas-modela-ieviesanu-latvija). Tomēr attiecībā uz pirmā līmeņa profesionālās augstākās izglītības (koledžas), bakalaura un maģistra līmeņa studijām stipendiju apmēra jautājums ir aktuāls. Projekts paredz, ka Ministrija sadala papildus finansējumu 5,1 milj. euro apmērā starp augstskolām un koledžām, kas ir Ministrijas, Veselības ministrijas, Zemkopības ministrijas, Labklājības ministrijas un Kultūras ministrijas padotībā, proporcionāli valsts finansēto studiju vietu skaitam 2020. gadā (informācija par Ministrijas rīkojumiem par valsts finansētajām studiju vietām augstskolās un koledžās ir publicēta: https://www.izm.gov.lv/lv/nozares/izglitiba/augstaka-izglitiba/280-augstakas-izglitibas-finansesanas-modelis/3933-valsts-budzeta-finansetas-studiju-vietas-2020-gada). Šobrīd noteiktā stipendiju apmēra palielinājums notiks saskaņā ar esošiem nosacījumiem. Projektā paredzēto papildus stipendiju piešķiršanas procesā augstskolu un koledžu stipendiju piešķiršanas komisijām, kas iekļauj studējošo pašpārvaldes pārstāvjus, ir jādod priekšroka studējošiem, kuriem ārkārtējās situācijas laikā ir samazinājušies ienākumi un kuri šobrīd nesaņem kādu no sociālā atbalsta veidiem Covid- 19 seku mazināšanai (piemēram, bezdarbnieka pabalstu, dīkstāves pabalstu, bezdarbnieka stipendiju studējošo – bezdarbnieku darbam nepieciešamo iemaņu attīstības programmā, kura tiek īstenota saskaņā ar Ministru kabineta 2011. gada 25. janvāra noteikumiem Nr. 75 "Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem"). Finansējums tiek sadalīts proporcionāli valsts budžeta finansēto studiju vietu skaitam, nevis kopējo studējošo skaitam, jo tikai budžeta vietās studējošie par pretendēt uz stipendijām, saskaņā ar Augstskolu likuma 52. pantu.Valsts budžeta finansēto studiju vietu skaits pa resoriem ir norādīts pielikumā “2020. gadā no valsts budžeta līdzekļiem (no dotācijas no vispārējiem ieņēmumiem) finansējamo studiju vietu skaita sadalījumā augstskolās pilna laika studiju programmās” (datne: IZMPiel\_Stipendiju\_sadalijums\_740).Tādēļ papildus finansējums augstākās izglītības iestāžu stipendiju fondam 2020./2021. mācību gadā Covid-19 seku mazināšanai ir paredzēts tikai valsts augstskolām. No privātām augstskolām tikai vienā augstskolā pašlaik ir budžeta vietas - 12 budžeta vietas biznesa augstskolā “Turība” bakalaura studiju programmas "Tūrisma un viesmīlības nozares uzņēmumu vadība" īstenošanai. Šīs ir izņēmums, kuru ministrija plāno 2 gadu laikā pārtraukt un vairs nepiešķirt šīs budžeta vietas. Šobrīd esošiem studējošiem budžeta vietās šajā programmā tiks ļauts pabeigt studijas saskaņā ar tiesiskās paļāvības principu. Ierobežota finansējuma apstākļos ir jāizšķiras par prioritātēm: privātās augstskolas sagatavo speciālistus tādās jomās, kurās saskaņā ar Ekonomikas ministrijas darba tirgus prognozēm tiek prognozēta speciālistu pārprodukcija - sociālās, komerczinībās un tiesībās. Savukārt valsts augstskolas sagatavo speciālistus tajās jomās, kurās ir prognozējams speciālistu trūkums - veselības aprūpē un sociālā labklājībā, dabaszinātnēs, matemātikā un IT, inženierzinātnēs, ražošanā un būvniecībā u.c. (šajās jomās ir koncentrētas arī budžeta vietas). Regulējums neattieksies uz Iekšlietu ministrijas un Aizsardzības ministrijas padotībā esošajām augstākās izglītības iestādēm, jo Iekšlietu ministrijas padotības esošajā Valts robežsardzes koledžā stipendijas nemaksā, jo kadeti ir dienestā esošas amatpersonas ar speciālajām dienesta pakāpēm; viņu atlīdzību regulē Valsts un pašvaldību institūciju amatpersonu un darbinieku atlīdzības likums un arī Aizsardzības ministrijas padotībā esošajā Latvijas Nacionālajā aizsardzības akadēmijā visi studējošie ir jau aizsardzības jomā nodarbinātie, kam netiek piemēroti šie stipendiju noteikumi. 2. Valsts kontroles revīzijas Nr. 2.4.1-15/2016 “Vai augstākās izglītības finansēšanas sistēma ir efektīva?” 9. ieteikums ir “Izglītības un zinātnes ministrijai izvērtēt iespēju izdarīt grozījumus MK noteikumos par stipendijām, precizējot stipendiju fonda veidošanas nosacījumus augstākās izglītības institūcijās”. Projekts piedāvā attiecīgus grozījumus normatīvajā regulējumā un finansējuma piešķiršanas formulu attiecībā uz stipendijām grūtniecības atvaļinājuma laikā. Pašlaik saskaņā ar Ministru kabineta 2006. gada 12. decembra noteikumiem Nr. 994 “Kārtība, kādā augstskolas un koledžas tiek finansētas no valsts budžeta līdzekļiem” (turpmāk – MK noteikumi Nr. 994) uz katru valsts finansēto studiju vietu tiek rēķināts finansējums, kas iekļauj 5,69 euro stipendijas izmaksām grūtniecības atvaļinājuma laikā un tas veido kopējo stipendiju fondu. Valsts kontroles ieteikums ir balstīts uz to, ka stipendiju fonda finansējums tiek rēķināts uz katru valsts finansēto studiju vietu, kaut gan tikai daļa no studējošajiem ir sievietes (potenciālās grūtnieces). Noteikumu Nr. 740 6. punkts nosaka, kā veidojās kopējais stipendiju fonds, proti, rēķinot summu kopējām stipendiju fondam, uz katru studējošo tiek piešķirti 5,69 euro gadā stipendijas izmaksām grūtniecības atvaļinājuma laikā. Šī stipendiju fonda izveides formula nebūt nenozīmē, ka katram studējošajam arī tiek izmaksāta šāda summa -stipendijas grūtniecības atvaļinājuma laikā tiek izmaksātas pēc pieteikumiem. Ministrijas skatījumā būtu veicami precizējumi normatīvajā regulējumā, kas atspoguļo šo faktisko situāciju. Pieprasot no augstskolām un koledžām informāciju par finansējuma stipendiju izmaksām grūtniecības atvaļinājuma laikā izlietojumu 2019. gadā, Ministrija secināja, ka lielākā daļa augstskolu neizmanto finansējumu, kas paredzēts stipendiju izmaksām grūtniecības atvaļinājuma laikā, noteikumu Nr. 740 6.4. apakšpunktā noteiktajam mērķim, bet tas faktiski kļūst par daļu no kopējā stipendiju fonda (ko arī esošais regulējums neliedz). Līdz ar to projekts atspoguļos šo faktisko situāciju – finansējums stipendijas izmaksām grūtniecības atvaļinājuma laikā netiks rēķināts atsevišķi, bet šī summa kļūs par daļu no kopējā stipendiju fonda un augstskolas turpinās izmaksāt stipendijas grūtniecības atvaļinājuma laikā pēc faktiskā pieprasījuma. Kopējais stipendiju fonda apmērs netiek mainīts. Ministrija turpmāk šos noteikumu Nr. 740 6.4. apakšpunktā minētos finanšu līdzekļus stipendijas izmaksām grūtniecības atvaļinājuma laikā pievienos kopējam stipendiju fondam. Savukārt augstskolām pēc projekta stāšanās spēkā būs iespēja pēc nepieciešamības piešķirt stipendijas grūtniecības atvaļinājuma laikā atbilstoši faktiskajam pieprasījumam.3.Noteikumu Nr.740 20.punkts nosaka, ka izglītojamais, kurš profesionālās izglītības iestādē klātienē apgūst profesionālās pamatizglītības, arodizglītības vai profesionālās vidējās izglītības programmu (izglītības programmas īstenošanas ilgums ir vismaz viens gads), no stipendiju fonda var saņemt ikmēneša stipendiju. Noteikumu Nr.740 21.punktā ir paredzēts, ka profesionālās izglītības iestādes stipendiju fondu izveido, paredzot katram izglītojamam vidēji ne mazāk kā 14,23 *euro* mēnesī. Noteikumu Nr.740 22.punktā ir noteikts, ka izglītojamam minimālo ikmēneša stipendiju nosaka 10 *euro* apmērā.Saskaņā ar noteikumu Nr.740 24.punktu izglītojamam noteiktajos gadījumos var piešķirt vienreizēju stipendiju un paaugstinātu stipendiju. Noteikumu Nr.740 25.punkts nosaka, ka vienreizējās stipendijas un paaugstinātās ikmēneša stipendijas apmērs nepārsniedz 150 *euro*. Izglītojamā stipendijas apmērs ir atkarīgs no mācību rezultātiem, līdz ar to par noteiktiem mācību rezultātiem un aktivitāti profesionālās izglītības iestādes sabiedriskajā dzīvē jauniešiem ir iespēja saņemt paaugstinātu ikmēneša stipendiju. Gan Ministru kabineta 2000.gada 27.jūnija noteikumi Nr.211 “Noteikumi par valsts profesionālās vidējās izglītības standartu un valsts arodizglītības standartu” (turpmāk – noteikumi Nr.211), gan Ministru kabineta 2020.gada 2.jūnija noteikumi Nr.332 “Noteikumi par valsts profesionālās vidējās izglītības standartu un valsts arodizglītības standartu” (turpmāk – noteikumi Nr.332), kas stāsies spēkā 2020.gada 1.septembrī, nosaka profesionālās izglītības programmas apguves līmeni (zems, vidējs, optimāls, augsts) un paredz izglītojamā mācību sasniegumu vērtējumu izteikšanu 10 ballu vērtējumu skalā.Vienlaikus noteikumu Nr.740 27.punktā ir noteikts, ka profesionālās izglītības iestāde apstiprina stipendiju piešķiršanas nolikumu un izveido stipendiju piešķiršanas komisiju. Komisijas sastāvā iekļauj profesionālās izglītības iestādes administrācijas, pedagoģiskā personāla un klātienē izglītojamo pašpārvaldes pārstāvjus. Profesionālās izglītības iestāde stipendijas piešķir un izmaksā saskaņā ar profesionālās izglītības iestādes vadītāja vai viņa pilnvarotas amatpersonas lēmumu. Attiecībā uz pašreiz spēkā esošo stipendiju piešķiršanas kārtību un kritērijiem konstatēts, ka tas ir pārāk vispārīgs, kas savukārt pieļauj iespēju dažādās profesionālās izglītības iestādēs noteikt atšķirīgus kritērijus stipendijas apmēra noteikšanai un tās piešķiršanai.Noteikumi Nr.740 paredz, ka izglītojamie “var saņemt” stipendijas, taču skaidri nenosaka stipendiju nepiešķiršanas gadījumus. Līdz ar to arī tie izglītojamie, kuri neapmeklē profesionālās izglītības iestādi vai ir nesekmīgi, minimālo stipendiju turpina saņemt. Tādējādi faktiski netiek sasniegts mērķis motivēt izglītojamo un nodrošināt, ka tiek iegūta atbilstoša profesionālā izglītība. Uz atsevišķām minētajām neprecizitātēm ir norādījusi arī Valsts kontrole savā 2019.gada 8.aprīļa revīzijas ziņojumā „Kas ietekmē profesionālās izglītības iestāžu izglītojamo stipendijas apmēru?”[[1]](#footnote-1).Turklāt minimālās stipendijas apmērs profesionālās izglītības iestāžu izglītojamiem nav pārskatīts kopš 2006.gada 4.aprīļa.Papildus minētajam arī konstatēts, ka noteikumu Nr.740 23.1.apakšpunktā ietvertais regulējums paredz paaugstinātas stipendijas piešķiršanu bārenim vai bez vecāku gādības palikušam bērnam, kurš nav nodots audzināšanā bērnu aprūpes un audzināšanas iestādē, audžuģimenē vai aizbildņa ģimenē, ir neatbilstošs bērnu tiesību jautājumus regulējošiem normatīvajiem aktiem. Proti, atbilstoši Bērnu tiesību aizsardzības likumā noteiktajam nav bāreņu vai bez vecāku gādības palikušu bērnu, kuri nav nodoti audzināšanā bērnu aprūpes un audzināšanas iestādē, audžuģimenē vai aizbildņa ģimenē. Līdz ar to faktiski šāds regulējums noteikumos Nr.740 nav nepieciešams.Lai nodrošinātu vienotu prasību ievērošanu, piešķirot izglītojamajiem stipendijas ministrijas padotībā esošajās profesionālās izglītības iestādēs, ar ministrijas 2019.gada 1.aprīļa rīkojumu Nr.1-2e/19/99 “Par Stipendiju piešķiršanas nolikuma parauga apstiprināšanu” ir apstiprināts stipendiju piešķiršanas nolikuma paraugs, kas ir saistošs ministrijas padotībā esošajām profesionālās izglītības iestādēm. Tomēr nepieciešams nodrošināt, lai visās profesionālās izglītības iestādēs būtu vienota kārtība un kritēriji stipendiju piešķiršanai, līdz ar to minētie jautājumi regulējami ar ārējo normatīvo aktu. Ievērojot minēto, ir sagatavots noteikumu projekts, kas paredz precizēt stipendiju piešķiršanas kritērijus, stipendijas piešķiršanas mērķi un stipendiju piešķiršanas kārtību, stipendijas apmēru. Noteikumu projektā ietvertā tiesiskā regulējuma mērķis ir sekmēt izglītojamo motivāciju paaugstināt mācību rezultātus, aktīvi piedalīties profesionālās izglītības iestādes sabiedriskajā dzīvē, kā arī veicināt izglītojamo intelektuālo spēju attīstību un izglītības pieejamību, kas sekmē kvalitatīvāk apgūt izvēlēto profesionālās izglītības programmu un izvēlēto profesiju tautsaimniecības attīstībai svarīgās nozarēs (tai skaitā nozarēs, kurās sagaidāma lielākā darbaspēka nepietiekamība).Tādejādi noteikumu projekts nosaka konkrētus gadījumus, kad izglītojamais saņem un nesaņem minimālo stipendiju. Paredzēts, ka minimālo ikmēneša stipendiju izglītojamam nosaka jebkurā no noteikumu projektā minētajiem gadījumiem, t.sk., kad izglītojamais ne vairāk kā vienā mācību priekšmetā, modulī vai praksē vidējā mēneša, semestra vai galīgajā vērtējumā ir saņēmis vērtējumu zemāku par “gandrīz viduvēji”, „neieskaitīts” vai ieguvis apzīmējumu „nav vērtējuma”. Šāda situācija var veidoties, ja izglītojamā iepriekš iegūtās izglītības, proti, zināšanu un prasmju līmenis, ir zems un pašlaik izglītojamais netiek līdzi mācību prasībām vai arī situāciju ietekmē neattaisnoti mācību stundu kavējumi. Strādājot ar izglītojamo, pedagogam ir iespējas ar laiku mazināt kavējumu apjomu un motivēt izglītojamo uzlabot mācību rezultātus, tādējādi nodrošinot, ka izglītojamais turpina mācības.Atbilstoši noteikumu projektā paredzētajam izglītojamam minimālo ikmēneša stipendiju nepiešķir, ja izglītojamā saņemto vērtējumu, apzīmējumu “nav vērtējuma”, neattaisnoti kavēto mācību stundu skaits vai izglītojamam profesionālās izglītības iestādes vadītāja izteikto rakstisko brīdinājumu vai rājienu skaits ir lielāks kā šo noteikumu projektā 22.2., 22.3. vai 22.4.apakšpunktā noteiktais. Minētā norma ļaus izslēgt situāciju, ka izglītojamais nemācās un neapmeklē mācību stundas profesionālās izglītības iestādē, bet saņem minimālo ikmēneša stipendiju. Noteikumu projekts precizē normas, nosakot, ka paaugstinātu stipendiju piešķir izglītojamam, ja izglītojamais mācību priekšmetos, moduļos vai praksē mēneša vidējā, semestra vai galīgajā vērtējumā ir saņēmis vērtējumu vismaz “gandrīz viduvēji” (proti, sākot ar mācību priekšmeta un moduļa vai izglītības programmas daļas vidēju apguves līmeni saskaņā ar noteikumu Nr.211 12.punktā noteikto un noteikumu Nr.332 2.pielikumā noteiktajām prasībām izglītojamam profesionālās izglītības programmas apguvē, tādējādi nodrošinot profesionālās izglītības pieejamību, vispārizglītojošo mācību priekšmetu apguvi atbilstoši izglītojamo iepriekšējo zināšanu un prasmju līmenim, t.sk. izglītojamiem ar speciālām vajadzībām vai kuriem ir mācīšanās traucējumi), un viņam nav izteikts profesionālās izglītības iestādes vadītāja rakstisks brīdinājums vai rājiens par iekšējās kārtības noteikumu pārkāpumiem mēnesī. Paredzēts, ka paaugstinātu stipendiju piešķir arī, ja izglītojamais ir aktīvs profesionālās izglītības iestādes sabiedriskajā dzīvē (tai skaitā piedalās mācību priekšmetu olimpiādēs, profesionālajos konkursos, sporta sacensībās un citos pasākumos valstī un ārpus valsts robežām), bet pie nosacījuma, ka izglītojamais mācību priekšmetos, modulī vai praksē mēneša vidējā, semestra vai galīgajā vērtējumā ir saņēmis vērtējumu vismaz “gandrīz viduvēji” vai “ieskaitīts” un viņam nav mēnesī izteikts profesionālās izglītības iestādes vadītāja rakstisks brīdinājums vai rājiens par iekšējās kārtības noteikumu pārkāpumiem. Konkrētus nosacījumus, kas ir par pamatu paaugstinātas stipendijas piešķiršanai par aktivitāti izglītības iestādes sabiedriskajā dzīvē, kā arī to izpildi un paaugstinātas stipendijas apmēru atbilstoši mācību rezultātiem un aktivitātei profesionālās izglītības iestādes sabiedriskajā dzīvē noteiks katra profesionālā izglītības iestāde savā iekšējā normatīvajā aktā – stipendiju piešķiršanas nolikumā. Jāņem vērā, ka, iestājoties profesionālās izglītības iestādē, vidējais izglītojamo iepriekš iegūtās izglītības, zināšanu un prasmju līmenis pēc pamatizglītības iegūšanas ir zems, par ko liecina 1.kursa izglītojamo diagnosticējošo darbu rezultāti vispārējās izglītības mācību priekšmetos. Turklāt vērtējums “gandrīz viduvēji” var būt tikai vienā mācību priekšmetā vai modulī, bet citos – augstāks, un paaugstinātas stipendijas apmērs gadījumos, kad vērtējums ir “gandrīz viduvēji”, nebūs maksimālajā apmērā. Izvērtējot mācību rezultātus un izglītojamā aktivitāti profesionālās izglītības iestādes sabiedriskajā dzīvē, izglītojamais var pretendēt uz paaugstinātu ikmēneša stipendiju. Tādējādi tiek sekmēta arī pieeja, ka, vērtējot mācību rezultātus, tiks novērtēts sasniegtais, nevis konstatēts nepietiekami paveiktais. Noteikumu projekta 231.punkts paredz, ka paaugstinātu ikmēneša stipendiju, sākot ar otro mācību mēnesi, var saņemt pirmā kursa izglītojamie, vēlāk ieskaitītie izglītojamie un mācības atsākušie izglītojamie, kad ir iespējams iegūt un novērtēt izglītojamā pirmā mācību mēneša mācību rezultātus. Šāds kritērijs noteikts, ņemot vērā, ka izglītojamie, piemēram, uzsākot mācības profesionālā izglītības iestādē septembrī, vēl nav uzrādījuši mācību rezultātus un ir gadījumi, kad tās tiek pārtrauktas, izvēlēta cita izglītības iestāde vai cita profesija.Jāņem vērā, ka stipendijas apmēru nosaka ik mēnesi, pārskatot iepriekšējā mēneša, semestra vai galīgā vērtējuma vidējos mācību rezultātus. Jau pašlaik profesionālās izglītība iestādes stipendijas apmēru nosaka ik mēnesi atbilstoši iepriekšējā mēnesī uzrādītājiem mācību rezultātiem un aktivitātei profesionālās izglītības iestādes sabiedriskajā dzīvē, pārskatot iepriekšējā mēneša, semestra vai galīgā vērtējuma vidējos mācību rezultātus. Katru mēnesi mācību rezultātus nepieciešams pārskatīt arī tā iemesla dēļ, ka, īstenojot modulārās izglītības programmas, mācību modulis var ilgt arī mazāk par mēnesi, profesionālās programmas saturs ir mainīgs, līdz ar to mācību rezultātu, tanī skaitā izglītojamo kavējumu pārskatīšana ik mēnesi, ir mācību kvalitātes kontroles jautājums, un tas nerada administratīvo slogu izglītības iestādēm, gluži pretēji, samazina mācību kvalitātes kontroles procedūras.Noteikumu projekta 1.11.punkts nosaka stipendiju piešķiršanas kārtību, ja izglītojamais slimības vai citu attaisnojošu iemeslu dēļ profesionālās izglītības iestādē vai praksē nav apmeklējis vairāk par 50% mācību stundām mēnesī (profesionālās izglītības programmās var atšķirties stundu skaits mēnesī, minēto atbalstīja Profesionālās izglītības biedrības pārstāvji), lai, ņemot vērā stipendiju saņemšanas mērķi, nodrošinātu stipendijas piešķiršanu izglītojamam arī slimības un citu attaisnojošu kavējumu gadījumā. Prakses laikā izglītojamiem vērtēšana notiek saskaņā ar noteikumos Nr.211 un Nr.332 noteikto, proti. prakse tiek vērtēta vērtējuma skalā – “ieskaitīts” vai “neieskaitīts” — vai ar atzīmi 10 ballu vērtējuma skalā. Profesionālās vidējās izglītības un arodizglītības saturu veido izglītības programmu pamatdaļas - teorija un prakse. Līdz ar to stipendiju piešķiršanas nosacījumi attiecināmi arī uz prakses laiku. Vasaras brīvlaikā izglītojamiem piešķir stipendiju, jo saskaņā ar noteikumu Nr.740 1.punktā noteikto izglītojamie ir uzņemti profesionālās pamatizglītības, arodizglītības un profesionālās vidējās izglītības programmās.Gan starptautiskie, gan nacionālie izglītības pētījumi (OESD[[2]](#footnote-2) (Ekonomiskās sadarbības un attīstības organizācija)[[3]](#footnote-3); OESD PISA (Starptautiskās skolēnu novērtēšanas programma); Latvijas komentāri par PISA 2015 rezultātiem (LU profesora A. Kangro prezentācija 12.05.2017.)[[4]](#footnote-4)) liecina, ka daļa no profesionālās izglītības iestāžu izglītojamajiem ir no sociāli nelabvēlīgām ģimenēm (zems sociāli ekonomiskais stāvoklis), ar zemiem mācību sasniegumiem (kas attiecīgi neļauj mācīties vidusskolā). Šajā gadījumā stipendija pilda ne tikai mācīties motivējošo funkciju, bet bieži vien ir sociālā atbalsta mehānisms, lai izglītojamais mācītos un iegūtu profesiju (ievērojot valsts pienākumu atbalstīt mazaizsargāto grupu iekļaušanos izglītībā, kas ir arī viens no Eiropas kvalitātes nodrošināšanas ietvarstruktūras (EQAVET (*European Quality Assurance Reference Framework*)) indikatoriem. Stipendijas sasaiste tikai ar labām, teicamām un izcilām sekmēm, var kļūt par mazaizsargāto grupu izslēdzošo faktoru no izglītības, kas kopumā var negatīvi ietekmēt ne vien izglītības nozari, bet visu tautsaimniecību.Noteikumu projekts paredz paaugstināt minimālo ikmēneša stipendiju no 10 *euro* uz 15 *euro* apmērā, kas ir saistīts ar minimālās ikmēneša stipendijas noteikto apmēru iepriekš īstenotā Eiropas Sociālā fonda projekta „Sākotnējās profesionālās izglītības pievilcības veicināšana” ietvaros, kur zemākais piešķiramās mērķstipendijas apmērs vienam profesionālās izglītības iestādes pirmā kursa izglītojamam tika noteikts no 14,23 *euro* mēnesī. Palielinot minimālās ikmēneša stipendijas apmēru, tiek ņemts arī vērā, ka saskaņā ar Ministru kabineta noteikumu Nr.1517 “Noteikumi par ģimenes valsts pabalstu un piemaksām pie ģimenes valsts pabalsta” (grozīti 2017. gada 19. decembrī) 7. un 7.1 punktu pabalsta apmērs par pirmo bērnu ģimenē ir 11,38 *euro* mēnesī un par otro bērnu pabalsta apmērs ir divas reizes lielāks nekā par pirmo bērnu ģimenē. Tādējādi vidēji tiek pielīdzināts minimālās ikmēneša stipendijas apmērs. Lai celtu profesionālās izglītības pievilcību profesiju izvēlē, izglītojamos motivētu sekmīgi apgūt izvēlēto profesiju un uzlabotu profesionālās izglītības konkurētspēju, paaugstinātu izglītojamo mācību rezultātus un zināšanu līmeni, kā arī motivētu izglītojamos aktīvi piedalīties profesionālās izglītības iestādes sabiedriskajā dzīvē, būtiski nodrošināt finanšu resursu pieejamību profesionālās izglītības iestāžu izglītojamajiem.Šādu nosacījumu un kritēriju iekļaušana nodrošina ne tikai dažādu grupu iekļaušanos izglītībā, mērķtiecīgu izglītojamo atbalstu, bet arī ļauj, ņemot vērā izglītojamo vajadzības, veidot mērķtiecīgu atbalstu un izmantot stipendiju kā vienu no šī atbalsta instrumentiem, neizslēdzot izglītojamo no izglītības sistēmas, bet ļaujot motivēti uzlabot mācību rezultātus, lai saņemtu paaugstinātu stipendiju un iegūtu profesionālo kvalifikāciju, t.sk., apgūstot modulārās profesionālās izglītības programmas moduli vai iegūstot zemāka līmeņa profesionālo kvalifikāciju. Noteikumu projekts, izsakot jaunā redakcijā noteikumu Nr.740 23.punktu un papildinot ar 23.1 punktu, paredz, ka nepilngadīgajiem bāreņiem un bez vecāku gādības palikušajiem nepilngadīgajiem stipendijas tiek piešķirtas tādā pašā kārtībā un pēc tādiem pašiem nosacījumiem kā pārējiem izglītojamajiem, proti, atbilstoši mācību rezultātiem un aktivitātei sabiedriskajā dzīvē tiek noteikta vai nu minimālā stipendija vai paaugstināta stipendija. Uz šiem izglītojamajiem tiek attiecināta arī norma par gadījumiem, kādos stipendiju nemaksā. Vienlaicīgi paredzēts izņēmums, ka atšķirībā no citiem izglītojamiem šiem izglītojamiem tiek piešķirta paaugstināta stipendija divu minimālo stipendiju apmērā, sākot no pirmā mācību mēneša.Minētais pamatojams ar to, ka šo grupu izglītojamiem saskaņā ar Valsts sociālo pabalstu likumā noteikto no 2018.gada 1.janvāra ģimenes valsts pabalstu maksā līdz bērna 20 gadu vecuma sasniegšanai, kamēr mācās vispārējās izglītības vai profesionālās izglītības iestādē un nav stājies laulībā. Tāpat pabalstu maksā arī par bērnu, kas atbilstoši valsts vai pašvaldību finansēto vietu skaitam uzņemts profesionālās izglītības programmās un saņem stipendiju.Savukārt attiecībā uz pilngadīgu un bez vecāku gādības palikušu izglītojamo vai bāreni, tiek noteikts, ka viņam paaugstinātu stipendiju nosaka, ja izglītojamais uzrādījis vērtējumus „gandrīz viduvēji” līdz „izcili” vai „ieskaitīts” un viņam nav mēnesī izteikts profesionālās izglītības iestādes vadītāja rakstisks brīdinājums vai rājiens par iekšējās kārtības noteikumu pārkāpumiem. Pilngadību sasniegušajiem bāreņiem aizbildnis vai audžuģimene ir tiesīga vairs nesniegt finansiālu vai jebkāda cita veida atbalstu, neskatoties uz to, ka viņš turpina mācības, līdz ar to pastāv risks, ka viņiem var rasties nepieciešamība uzsākt darba attiecības, lai nodrošinātu savas pamatvajadzības, neturpinot apgūt izglītību. Ņemot vērā minēto, būtiski sniegt finansiālu atbalstu ārpusģimenes aprūpē esošajam jaunietim (proti, pēc pilngadības sasniegšanas), lai tādējādi ļautu viņam pilnvērtīgi izglītoties, izslēdzot nepieciešamību atrasties darba tiesiskajās attiecībās, lai nodrošinātu sev iztiku. Ievērojot iepriekš minēto, kā arī nepieciešamību nodrošināt, ka no izglītības netiek izslēgtas noteiktas izglītojamo grupas (izglītojamie no trūcīgas ģimenes, krīzes situācijā nonākuši izglītojamie (atbilstoši Sociālo pakalpojumu un sociālās palīdzības likumam tā ir situācija, kurā ģimene (persona) katastrofas vai citu no ģimenes (personas) gribas neatkarīgu apstākļu dēļ pati saviem spēkiem nespēj nodrošināt savas pamatvajadzības un tai ir nepieciešama psihosociāla vai materiāla palīdzība)), papildus noteikumu projekts arī paredz iespēju piešķirt vienreizēju stipendiju sekmīgam izglītojamam profesionālās izglītības iegūšanai nepieciešamo izdevumu, par kuriem nav paredzēts pabalsts saskaņā ar Sociālo pakalpojumu un sociālās palīdzības likumā noteikto, segšanai. Lai saņemtu šādu stipendiju, izglītojamajam vai viņa likumiskajam pārstāvim būs jāiesniedz iesniegums, kurā pamatojama šādas stipendijas nepieciešamība, proti, ja attiecināms, pievienoti pamatojumu apliecinoši dokumenti, kas apliecina atbilstību trūcīgas ģimenes (personas) statusam, bāreņa statusam, izziņa par saņemtās sociālās palīdzības apmēru u.c.). Tie varētu būt izdevumi, kas saistīti, piemēram, ar individuālo mācību piederumu iegādi, izmaksu segšanu, nokļūšanai uz un no izglītības iestādes u.tml. Paaugstināta ikmēneša stipendija un vienreizējā stipendija ir papildus finansiāls atbalsts ārpus ģimenes aprūpē esošā aprūpē esošam jaunietim pēc pilngadības sasniegšanas. Noteikts finansiāls atbalsts ir paredzēts arī atbilstoši normatīvajiem aktiem sociālā nodrošinājuma jomā. Tādejādi, neskatoties uz paaugstinātas stipendijas apmēru, tas veiks finansiāla atbalsta funkciju, vienlaicīgi arī nodrošinot stipendiju piešķiršanas mērķa ievērošanu.Noteikumu projekts noteikumu Nr.740 tekstā precizē jēdzienu “izglītojamais no trūcīgas ģimenes”, kas var tikt izprasts plašāk nekā tikai trūcīgas ģimenes (personas) statuss (saskaņā ar Ministru kabineta 2010.gada 30.marta noteikumiem Nr.299 “Noteikumi par ģimenes vai atsevišķi dzīvojošas personas atzīšanu par trūcīgu”), līdz ar to ir būtiski nodrošināt normas nepārprotamību.Noteikumu Nr.740 25.punktā ietvertais regulējums paredz, ka vienreizējās stipendijas un paaugstinātās ikmēneša stipendijas apmērs nepārsniedz 150 *euro*, kas pieļauj iespēju to interpretēt dažādi. Ņemot vērā minēto un nepieciešamību atbalstīt izglītojamos no sociālā atstumtības riska grupām, noteikumu projekts paredz precizēt, ka gan vienreizējās stipendijas apmērs, gan paaugstinātās ikmēneša stipendijas apmērs katrai no tām nepārsniedz 150 *euro*. Lai nodrošinātu likumā “Konvencija par personu ar invaliditāti tiesībām” lietoto terminoloģiju, pamatojoties uz Apvienoto Nāciju Organizācijas Konvencijas par personu ar invaliditāti tiesībām un Invaliditātes likumu attiecībā uz personu, kurai ir noteikta invaliditāte, noteikumu Nr.740 tekstā aizstāts jēdziens “invalīds” ar jēdzienu “persona ar invaliditāti”, kas norāda uz personai piemītošiem funkcionāliem ierobežojumiem un neapzīmē personu kā nespējīgu, vienlaicīgi nenoniecinot personas spējas līdzdarboties sabiedriskajos procesos. Saskaņā ar spēkā esošajiem normatīvajiem aktiem finansējums izglītojamo stipendijām tiek paredzēts to nozaru ministriju un pašvaldību budžetos, kuru padotībā ir profesionālās izglītības iestādes.Noteikumu Nr.740 2.punkts nosaka, ka 1.2.apakšpunktā minētais izglītojamais stipendiju saņem no izglītības iestādes stipendiju fonda, kuru izveido no valsts budžeta līdzekļiem - no dotācijas no vispārējiem ieņēmumiem, savukārt šo noteikumu Nr.740 1.3.apakšpunktā minētais izglītojamais stipendiju saņem no izglītības iestādes stipendiju fonda, kuru izveido no pašvaldības budžeta līdzekļiem. Noteikumu projektā saskaņā ar panākto vienošanos ar nozaru ministrijām un pašvaldībām, noteikts, ka profesionālās izglītības iestādes stipendiju fondu izveido, paredzot katram izglītojamam vidēji ne mazāk kā 20 *euro* (Noteikumos Nr.740 - 14,23 *euro*) mēnesī. Mainot projekta normas attiecībā uz minimālās stipendijas apmēru, nosakot 15 *euro* līdzšinējo 10 *euro* vietā un stipendiju fondu izveidošanai paredzot katram izglītojamam vidējo stipendijas apmēru ne mazāk kā 20 *euro* līdzšinējo 14,23 *euro* vietā, attiecībā uz projekta valsts budžeta un pašvaldību budžetu izdevumu ietekmi nozaru ministriju viedoklis tika apzināts iepriekš, t.sk. Veselības ministrijas viedoklis, kā arī saņemti nozaru ministriju atzinumi, kuru padotībā ir izglītības iestādes, kas īsteno MK 740 1.punktā minētās valsts budžeta finansētas profesionālās izglītības programmas, kā arī saņemts atzinums no Latvijas Pašvaldību savienības attiecībā uz pašvaldību finansētām profesionālās izglītības programmām saskaņā ar MK 740 1.punktā noteikto, kurā Kultūras ministrijas, Labklājības ministrijas, Zemkopības ministrijas un Latvijas Pašvaldību savienība nav iebildušas un norādījušas minēto normu ietekmi uz valsts vai pašvaldību budžetiem, no kuriem šie izdevumi tiks segti. Savukārt Veselības ministrijas iebildumi ņemti vērā un sašaurināti projekta 1.5.punktā minētie minimālās stipendijas saņemšanas kritēriji. Par noteikumu projekta 1.5.punkta 22.3., un 22.4.apakšpunktu iekļautajām normām (minimālo stipendiju piešķir, ja izglītojamais neattaisnoti kavējis līdz astoņām stundām mēnesī; ja par iekšējās kārtības noteikumu pārkāpumiem mēnesī ir izteikts viens profesionālās izglītības iestādes vadītāja rakstisks brīdinājums vai rājiens) izteica priekšlikumus Profesionālās izglītības biedrības pārstāvji.Valsts finansētās profesionālās izglītības programmās stipendiju fonds tiek aprēķināts saskaņā ar MK 2007.gada 2.oktobra noteikumiem Nr. 655 “Noteikumi par profesionālās izglītības programmu īstenošanas izmaksu minimumu uz vienu izglītojamo”. Atbilstoši noteikumiem katrai profesionālās izglītības iestādei tiek aprēķināts vidējais stipendiātu skaits, ņemot vērā, ka stipendijas saņēmēju skaits katru mēnesi ir mainīgs lielums. Ik mēnesi mainās izglītojamo mācību rezultāti, iesaiste izglītības iestādes sabiedriskajā dzīvē, izglītojamo skaits, kas piedalās mācību priekšmetu olimpiādēs, profesionālajos konkursos, sporta sacensībās un citos pasākumos valstī un ārpus valsts robežām. Noteikumu projekta 1.14.punktā ir paredzēts, ka profesionālās izglītības iestāde izdod stipendiju piešķiršanas nolikumu, kurā nosaka konkrētu paaugstinātas stipendijas apmēru atbilstoši mācību rezultātiem un apmēru paaugstinātas stipendijas piešķiršanai par aktivitāti izglītības iestādes sabiedriskajā dzīvē. Paaugstinātām un vienreizējām stipendijām novirzāmā stipendiju fonda daļa ir atšķirīga dažādu resoru izglītības iestādēs un nav iespējams noteikt vienotu konstantu summu par kādu paaugstinātas stipendijas apmēru visu resoru profesionālās izglītības iestādēs. Paaugstinātās stipendijas apmērs viena mācību gada dažādos mēnešos pat vienas profesionālās izglītības iestādes ietvaros var būt atšķirīgs, ņemot vērā izglītojamo skaitu, kuri pretendē uz paaugstināto stipendiju attiecīgajā mēnesī. Katrā profesionālās izglītības iestādē būs atšķirīgs katru kritēriju izpildījušo izglītojamo īpatsvars, un, piemēram, ievērojami pieaugot izglītojamo skaitam ar ļoti labām līdz izcilām sekmēm, kuri pretendē uz maksimālo stipendiju, izglītības iestādes stipendiju fonds nepalielinās, un rezultātā izcilnieka stipendijas vai citam kritērijam atbilstošas paaugstinātas stipendijas apmēru nepieciešams pārskatīt. Ņemot vērā minēto, nebūtu lietderīgi detalizēti noteikt paaugstinātas stipendijas piešķiršanas nosacījumus un konkrētu apmēru visu resoru profesionālās izglītības iestādēs, līdz ar to ir jābūt iespējai minētos jautājumus noteikt profesionālās izglītības iestāde iekšējā normatīvajā aktā, it sevišķi situācijā, kad izglītojamajiem piešķiramās paaugstinātas stipendijas apmērs ir tieši saistīts ar konkrētas profesionālās izglītības iestādes izglītojamo mācību rezultātiem un aktivitāti izglītības iestādes sabiedriskajā dzīvē.Savukārt minimālās stipendijas saņemšanas apmērs un nosacījumi, kā arī stipendijas saņemšana prakses laikā, vasaras brīvlaikā, slimības laikā ir konkrēti noteikta noteikumu projektā. Lai nodrošinātu visu resoru profesionālās izglītības iestāžu vienotu izpratni par paaugstinātas stipendijas piešķiršanas apmēru, plānots izstrādāt atbilstīgas vadlīnijas.Noteikumu projektā noteiktas normas par stipendijas piešķiršanas komisijas izveidi, tai skaitā nosakot komisijas sastāvā iekļaujamo personu loku, lai nodrošinātu vienādu un vienotu kārtību visās profesionālās izglītības iestādēs, kas īsteno noteikumu Nr. 740 1.punktā minētās valsts budžeta finansētas profesionālās izglītības programmas, kā arī, lai saistībā ar stipendiju piešķiršanas jautājumu lemšanu visās izglītības iestādēs, tiktu iekļauti izglītojamo pašpārvaldes pārstāvji. Pašvaldību savstarpējo norēķinu kārtību nosaka Ministru kabineta 2016.gada 28.jūnija noteikumi Nr. 418 “Kārtība, kādā veicami pašvaldību savstarpējie norēķini par izglītības iestāžu sniegtajiem pakalpojumiem”, kur 3.punkts paredz, ka pašvaldības pēc vienošanās var slēgt līgumus par pašvaldību savstarpējiem norēķiniem par interešu izglītības, profesionālās izglītības un profesionālās ievirzes izglītības iestāžu sniegtajiem pakalpojumiem. Lai novērstu situāciju, ka pašvaldība profesionālās izglītības iestādes audzēknim, kura dzīvesvieta ir deklarēta citā pašvaldībā, varētu stipendiju nemaksāt, nepieciešams paredzēt pašvaldību savstarpējo norēķinu kārtību attiecībā uz stipendijām, ko maksā pašvaldība profesionālās izglītības iestādes izglītojamiem.Noteikumu Nr.740 pielikumā izdarīti grozījumi, precizējot terminoloģiju, kā arī svītrota “norāde, ka studējošajam ir aktivizēts oficiālās elektroniskās adreses konts”, jo fiziskai personai ir tiesības oficiālās adreses kontu aktivizēt un deaktivizēt vienu reizi 24 stundās, kā arī pirmreizējā aktivizēšana var būt notikusi jau pēc veidlapas iesniegšanas, savukārt valsts iestādes pienākums ir pārbaudīt oficiālās elektroniskās adreses konta esamību un statusu tieši pirms informācijas nosūtīšanas privātpersonai. Tādējādi piebildē minētajai prasībai nav praktiskas nozīmes vai arī tādējādi sniegtā informācija sūtīšanas brīdī var nebūt aktuāla un maldinoša.Ņemot vērā, ka noteikumu projekts attiecas uz vairākām nozaru ministrijām un pašvaldībām un stipendijas tiek aprēķinātas uz vienu izglītojamo vidēji budžeta gadā, un, paredzot palielināt stipendiju fonda izveidošanai katram izglītojamam vidējo stipendijas apmēru ne mazāk kā 20 *euro* līdzšinējo 14,23 *euro* vietā, ir iestāde, uz kuras budžetu būs finansiāla ietekme, noteikumu projekta stāšanās spēkā noteikta no nākamā budžeta gada, proti, no 2021.gada 1.janvāra.  |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija. Noteikuma projekta izstrādes ietvaros notikušas konsultācijas un tikšanās ar Kultūras ministriju un Labklājības ministriju. |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz valsts augstākās izglītības iestādēm un tajās studējošiem (izņemot IeM un ĀM augstākās izglītības iestādēm), profesionālās izglītības iestāžu izglītojamiem un viņu likumiskajiem pārstāvjiem, kā arī uz profesionālās izglītības iestāžu personālu.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums atstās pozitīvu ietekmi uz tautsaimniecību, jo mazināsies studējošo atbirums sociālekonomisko iemeslu dēļ un attiecīgi palielināsies kvalificēta darba spēka pieejamība. Cilvēku ar augstāko izglītību ienākumi ir vidēji par 22% augstāki nekā vidējā atlīdzība valstī (Ministrijas dati par 2017. gada absolventu monitoringu), kas nozīmē arī lielāku nodokļu pienesumu valsts budžetam vidējā termiņā, kā arī cilvēkiem ar augstāko izglītību ir mazāks bezdarba risks.Augstskolu stipendiju piešķiršanas komisijām, iekļaujot studējošo pārstāvjus, būs jāpieņem lēmums par stipendiju piešķiršanu atbilstoši normatīvajam regulējumam.Profesionālās izglītības iestāžu izglītojamiem un viņu un viņu likumiskajiem pārstāvjiem, kā arī profesionālās izglītības iestāžu personālam noteikumu projekta regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Augstskolu stipendiju piešķiršanas komisijām, iekļaujot studējošo pārstāvjus, būs jāpieņem lēmums par orientējoši 743 papildus stipendijām un aprēķiniem tiek izdarīts pieņēmums, ka pieteikumu būs pusotru reizi vairāk nekā piešķirto stipendiju. Komisijām būtu jāizveido efektīva izvērtēšanas sistēma, apkopojot un izskatot vairākus pieteikumus reizē, sašķirojot tos pēc atbilstības normatīvā regulējuma kritērijiem. Katras stipendijas izvērtējums aizņems orientējoši ceturtdaļstundu, orientējoši komisijai 6 komisijas locekļu sastāvā. Saskaņā ar Centrālās statistikas pārvaldes datiem 2019. gadā mēneša vidējā bruto darba samaksa valstī par pilnas slodzes darbu pirms nodokļu nomaksas bija 1 076 euro, pievienojot darba dēvēja valsts soc. apdrošināšanas iemaksu izmaksas 24,09% apmērā kopā 1 335 euro. Pie vidēji 21 darba dienas mēnesī atlīdzība vienā darba dienā būtu 63,58 euro, vienas stundas atlīdzība – 7,95 euro. Vienam komisijas loceklim izskatīt vienu stipendijas pieteikumu izmaksātu 1,99 euro, 6 komisijas locekļiem tas izmaksātu 11,92 euro, visu stipendijas pieteikumu izskatīšana attiecīgi izmaksātu 6 942 euro (pie pieņēmuma ka pieteikumu skaits būtu 2 214, pusotru reizi lielāks nekā papildus stipendiju skaits). |
| 4. | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020 | Turpmākie trīs gadi (*euro*) |
| 2021 | 2022 | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2022.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 21 796 492 | 0 | 21 847 499 | 0 | 21 846 395 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 21 497 977 | 0 | 21 497 977 | 0 | 21 497 977 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 298 515 | 0 | 349 522 | 0 | 348 418 | 0 | 0 |
| 2. Budžeta izdevumi | 21 796 492 | 2 040 000 | 21 847 499 | 3 068 309 | 21 846 395 | 83 09 | 8 309 |
| 2.1. valsts pamatbudžets, t.sk. | 21 497 977 | 2 040 000 | 21 497 977 | 3 068 309 | 21 497 977 | 8 309 | 8 309 |
| profesionālās izglītības iestādes | 0 | 0 | 0 | 8 309 | 0 | 8 309 | 8 309 |
| augstākās izglītības iestādes | 0 | 2 040 000 | 0 | 3 060 000 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 298 515 | 0 | 349 522 | 0 | 348 418 | 0 | 0 |
| 3. Finansiālā ietekme | 0 | -2 040 000 | 0 | -3 068 309 | 0 | -8309 | -8309 |
| 3.1. valsts pamatbudžets, t.sk. | 0 | -2 040 000 | 0 | -3 068 309 | 0 | -8 309 | -8 309 |
| profesionālās izglītības iestādes | 0 | 0 | 0 | -8 309 | 0 | -8 309 | -8 309 |
| augstākās izglītības iestādes | 0 | -2 040 000 | 0  | -3 060 000 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 2 040 000 | 0 | 3 060 000 | 0 | 0 | 0 |
| 5. Precizēta finansiālā ietekme | 0 | 0 | 0 | -8 309 | 0 | -8 309 | -8 309 |
| 5.1. valsts pamatbudžets | 0 | -8 309 | -8 309 | -8 309 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | **1. Profesionālās izglītības iestādes (grozījumi stipendiju piešķiršanas kārtībā)**Valsts budžetā plānotais finansējums stipendijām Izglītības un zinātnes ministrijai, Kultūras ministrijai, Veselības ministrijai un Zemkopības ministrijai 2020.gadā ir 21 497 977 euro, 2021.gadā 21 497 977 euro, 2022.gadā 21 497 977 euro. Valsts budžetā plānotais finansējums stipendijām sadalījumā pa ministrijām - Veselības ministrijai 582 467 euro, Zemkopības ministrijai 117 616 euro, Kultūras ministrijai 9 625 050 euro un Izglītības un zinātnes ministrijai 11 172 844 euro. Pašvaldību budžetā plānotais finansējums 2020.gadā 298 515 euro, 2021.gadā 349 522 euro, 2022.gadā 348 418 euro.Finansiālā ietekme noteikumu grozījumiem ir Veselības ministrijai 8 309 euro. RSU Sarkanā Krusta medicīnas koledžai stipendiju fonda veidošanai šobrīd tiek piešķirts 14,23 euro mēnesī, desmit mācību mēnešiem (vidējais audzēkņu skaits 144). Pēc grozījumiem, fonda veidošanai būs jāpiešķir 20 euro mēnesī, veidojot finansiālu ietekmi 8 309 euro.**2. Augstākās izglītības iestādes (saskaņā ar informatīvā ziņojuma "Par pasākumiem Covid-19 krīzes pārvarēšanai un ekonomikas atlabšanai")**Papildu nepieciešamais finansējums stipendiju apmēra palielinājumam augstākās izglītības iestādēs:

|  |  |  |  |  |
| --- | --- | --- | --- | --- |
|   | 2020. gadam (*euro*) | 2021. gadam (*euro*) | 2022. gadam (*euro*) | 2023. gadam (*euro*) |
| **Pavisam kopā** | **2 040 000** | **3 060 000** |  |  |
| **15. Ministrija** | **1 440 928**  | **2 161 390**  | **0** | **0** |
|   | 03.01.00. "Augstskolas" | 1 236 696 | 1 855 045 | 0 | 0 |
| 03.11.00. "Koledžas" | 204 232 | 306 345 | 0 | 0 |
| **16. resors "Zemkopības ministrija"** | **202 745** | **304 118** | **0** | **0** |
|    | 22.02.00. "Augstākā izglītība" | 202 745 | 304 118 |  |  |
| **18. resors "Labklājības ministrija"** | **1 651** | **2 477** | **0** | **0** |
|    | 05.37.00. "Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana" | 1 651 | 2 477 | 0 | 0 |
| **22. resors "Kultūras ministrija”** | **137 612** | **206 419** | **0** | **0** |
|   | 20.00.00. "Kultūrizglītība":  | 137 612 | 206 419 | 0 | 0 |
| **29. resors "Veselības ministrija"** | **257 064** | **385 596** | **0** | **0** |
|   | 02.03.00. "Augstākā medicīnas izglītība" | 257 064 | 385 596 | 0 | 0 |

 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | **1. Profesionālās izglītības iestādes (grozījumi stipendiju piešķiršanas kārtībā)**Jautājums par papildus nepieciešamo finansējumu Veselības ministrijai 8 309 euro apmērā 2021.gadam un turpmāk, lai nodrošinātu Ministru kabineta noteikumu projekta “Grozījumi Ministru kabineta 2004. gada 24. augusta noteikumos Nr. 740 “Noteikumi par stipendijām”” prasības, izskatāms likumprojektā "Par vidēja termiņa budžeta ietvaru 2020., 2021. un 2022.gadam" un likumprojektā "Par valsts budžetu 2021.gadam" sagatavošanas procesā kopā ar visu ministriju un citu valsts pārvaldes iestāžu prioritāro pasākumu pieprasījumiem.**2. Augstākās izglītības iestādes (saskaņā ar informatīvā ziņojuma "Par pasākumiem Covid-19 krīzes pārvarēšanai un ekonomikas atlabšanai")**Noteikumu projekta īstenošanai paredzētā finansējuma piešķiršana atbalstīta MK 2020.gada 2.jūnija sēdē (protokollēmums Nr.38, 49.§ 9.p.) izskatītajā informatīvajā ziņojumā “Par pasākumiem Covid-19 krīzes pārvarēšanai un ekonomikas atlabšanai” TA-1034, kas nosaka, ka papildu finansējums zinātnei, augstskolām un citiem ministrijas vienreizējiem, terminētiem pasākumiem tiek rezervēts budžeta resorā 74.”Gadskārtējā valsts budžeta izstrādes procesā pārdalāmais finansējums” un tiek sadalīts pa gadiem un pasākumiem atbilstoši atsevišķam Ministru kabineta lēmumam.Ministrija ir iesniegusi FM informāciju par rezervētā finansējuma sadali pa pasākumiem un gadiem. Kā arī iesniegs informatīvo ziņojumu izskatīšanai Ministru kabineta 11.08.2020. sēdē par rezervētā papildu finansējuma apmērā sadali zinātnei, augstskolām un citiem ministrijas vienreizējiem, terminētiem pasākumiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Informatīvais ziņojums “Par Izglītības un zinātnes ministrijas pasākumiem Covid-19 krīzes pārvarēšanai un ekonomikas atlabšanai”, informatīvais ziņojums “Par atļauju Izglītības un zinātnes ministrijai uzņemties papildu valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” un Ministru kabineta rīkojuma projekts „Par finanšu līdzekļu piešķiršanu no valsts budžeta programma „Līdzekļi neparedzētiem gadījumiem””.Nepieciešams pārskatīt Izglītības likuma deleģējošas normas, vienlaikus ar regulējuma pārskatīšanu, kas attiecas uz augstāko izglītību saistībā ar stipendijām. Konceptuālā ziņojuma “Par augstskolu iekšējās pārvaldības modeļa maiņu” (apstiprināts ar Ministru kabineta 2020.gada 4.marta rīkojumu Nr. 94) ietvaros plānots pārskatīt normatīvu regulējumu par stipendijām (arī ārzemniekiem un ārvalstīs studējošajiem) augstākajā izglītības posmā, savienojot to ar augstākās izglītības finansēšanas jautājumiem un atdalīt to no stipendiju jautājuma citos izglītības posmos.Ievērojot minēto, Izglītības likuma deleģējums attiecībā uz Ministru kabineta noteikumos par stipendijām iekļaujamo pārskatāms līdz 2021.gada 1.janvārim. |
| 2. | Atbildīgā institūcija | Izglītības un zinātnes ministrija  |
| 3. | Cita informācija | Nav |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikuma projekta izstrādes ietvaros sniegts Kultūras ministrijas, Labklājības ministrijas un Veselības ministrijas viedoklis, norādot iebildumus un priekšlikumus. 2020.gada 23.janvārī profesionālās izglītības iestāžu direktoru seminārā tika pārrunāta noteikumu grozījumu būtība un iespējamā redakcija. Sabiedrības pārstāvji varēja iepazīties ar ministrijas tīmekļvietnē (<https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3866-noteikumi-par-stipendijam-2>) ievietoto noteikumu projektu daļā par stipendijām profesionālās izglītības iestādēs, kā arī izteikt par to viedokli no 2020. gada 20.janvāra līdz 2020.gada 3.februārimNoteikumu projekts daļā par stipendijām pirmā līmeņa profesionālās augstākās izglītības (koledžas), bakalaura un maģistra līmeņa studijām 30.06.2020. publicēts Ministrijas tīmekļa vietnē: <https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/4152-sabiedriskai-apspriesanai-nodotie-normativo-aktu-projekti>. |
| 2. | Sabiedrības līdzdalība projekta izstrādē | Saeimas Izglītības, kultūras un zinātnes komisijas sēdē 2020. gada 12. maijā tika prezentēta LSA prezentācija “Finansiālais atbalsts studējošajiem Covid-19 krīzes laikā” un notika diskusija par nepieciešamo atbalstu studējošiem, lai mazinātu studējošo atbirumu pasliktinājušās sociālekonomiskās situācijas rezultātā. Projekts ir izstrādāts, ņemot vērā sēdē prezentētās LSA veiktās studējošo aptaujas rezultātus un LSA atklātajā vēstulē pausto (https://www.lsa.lv/politikiem-nosutita-atklata-vestule-par-finansiala-atbalsta-sniegsanu-studentiem-covid-19-krizes-laika/ un <https://www.lsa.lv/wp-content/uploads/2020/05/IKZK-12052020.pdf>Noteikumu projekts pēc atzinumu saņemšanas 2020.gada 29.aprīlī tika apspriests ar Profesionālās izglītības biedrības pārstāvjiem. |
| 3. | Sabiedrības līdzdalības rezultāti | Pēc noteikumu projekta ievietošanas apspriešanai ministrijas tīmekļa vietnē priekšlikumi vai iebildumi netika saņemti.Profesionālās izglītības biedrības pārstāvji atbalstīja noteikumu projektu, un izteiktie priekšlikumi pamatā ņemti vērā.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija, augstākās izglītības iestādes, profesionālās izglītības iestādes, nozaru ministrijas, pašvaldības.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz valsts pārvaldes funkcijām un institucionālo struktūru.Jaunas institūcijas netiek veidotas.Esošās institūcijas netiek likvidētas vai reorganizētas. |
| 3. | Cita informācija | Ministrija plāno izstrādāt stipendiju piešķiršanas paraugnolikumu, ņemot vērā noteikumu projektā noteikto. |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

I.Terinka, 67047975

Inese.Terinka@izm.gov.lv

M.Platonovs, 67507837

Maksims.Platonovs@ikvd.gov.lv

A.Imanta, 67047955

Alla.Imanta@izm.gov.lv

E.Rumbiniece, 67047914

Evita.Rumbiniece@izm.gov.lv

N.Mazure, 67047940

Nadežda.Mazure@izm.gov.lv

1. Sk. <http://www.lrvk.gov.lv/uploads/reviziju-zinojumi/2018/2.4.1-19_2018/Rev%C4%ABzijas%20zi%C5%86ojums%20-%20Kas%20ietekm%C4%93%20profesion%C4%81l%C4%81s%20izgl%C4%ABt%C4%ABbas%20iest%C4%81%C5%BEu%20izgl%C4%ABtojamo%20stipendijas%20apm%C4%93ru.pdf> [↑](#footnote-ref-1)
2. Sk. <https://www.oecd-ilibrary.org/economics/oecd-economic-surveys-latvia-2019_f8c2f493-en> [↑](#footnote-ref-2)
3. Sk. <https://www.oecd.org/latvia/oecd-economic-surveys-latvia-25222988.htm> [↑](#footnote-ref-3)
4. Sk.https://www.ipi.lu.lv/fileadmin/user\_upload/lu\_portal/projekti/ipi/Publikacijas/

Petnieciskas\_problemas\_OECD\_PISA\_kontekstaa.pdf [↑](#footnote-ref-4)